Správa zo zahraničnej pracovnej cesty

1.	Účastníci ZPC:

Titul, meno a priezvisko:	Mgr. Jana Tatarková	
Pracovisko:	Ministerstvo školstva, vedy, výskumu a športu SR, 
Stromová 1, 813 30 Bratislava	
Pracovné zaradenie:	štátny radca	
Znalosť jazykov:	Aj

2.	 Zahraničná pracovná cesta:

Štát:	Belgicko 	
Mesto:	Brusel	
Vykonaná v dňoch:	16.-17.4.2012	
Prijímajúca organizácia:	Európska komisia 	
Účel cesty:	Účasť na študijnom seminári  - The Race for New Talents and New Skills (preteky v hľadaní nových talentov a zručností)	
Spôsob financovania:	Cestovné a ubytovacie náklady hradila EK

3. Rámcový program pobytu
16.04.2012		Príchod do Bruselu v popoludňajších hodinách, ubytovanie
17.04.2012		Registrácia a celodenná účasť na študijnom seminári
			Vo večerných hodinách odchod na letisko a príchod späť do Bratislavy

4. Priebeh rokovaní

V Bruseli sa dňa 17. apríla 2012 uskutočnil študijný seminár organizovaný Európskou komisiou „The Race for New Talents and New Skills“ (Preteky v hľadaní nových talentov a zručností). 

Hlavným cieľom seminára bolo oboznámiť širšiu odbornú verejnosť s výsledkami série štúdií uskutočnených pod záštitou EÚ, ktoré sa venovali najmä nedostatkom zručností požadovaných trhom práce a schopnosťou vzdelávacích systémov vyrovnať sa s týmito nezrovnalosťami formou prispôsobenia vzdelávania potrebám trhu práce. 

Sekundárnym cieľom bola propagácia výmeny skúseností a príkladov dobrej praxe ako aj podpora vzájomného prenosu informácií medzi jednotlivými krajinami EÚ (ako aj inými krajinami či regiónmi – Austrália, USA, Čína) s cieľom nájsť riešenia na odstránenie rozdielov medzi vzdelávaním a trhom práce a zavedenie úspešného prognózovania budúcich vzdelávacích potrieb.

Na seminári vystúpili s prezentáciou niekoľkí odborníci zaoberajúci sa priblížením vzdelávania trhu práce (napr. Dr. Hugh Lauder, profesor politickej ekonómie z univerzity v Bath; Dr. Zhou Zhong z univerzity Tzinghua v Číne; Joe D. May z USA alebo Hanne Shapiro z Dánskeho technologického inštitútu). 

V popoludňajších hodinách nasledoval interaktívny workshop formou okrúhlych stolov. 

Na seminári boli účastníkom predstavené nasledovné štúdie EK:
	
	1. Spoločná štúdia EÚ a Austrálie týkajúca sa podpory mobility pracovníkov 	a študentov. 
	
	Stručné zhrnutie: Štúdia skúma potenciálnu úlohu kvalifikačných rámcov pri podpore mobility pracovníkov a študentov ako aj možné väzby medzi Európskym a Austrálskym kvalifikačným rámcom. Výsledky štúdie poukazujú na potrebu silného prepojenia medzi uznávaním kvalifikácií a imigračnými pravidlami ako aj na rastúcu potrebu uznávania kvalifikácií nadobudnutých v inej ako domácej krajine. Ukazuje sa, že rozvíjanie pevného vzťahu medzi Európskym a Austrálskym kvalifikačným rámcom by malo tak pre EÚ ako aj pre Austráliu pozitívnych dopadov. 

	Celú štúdiu je možné nájsť na: http://ec.europa.eu/education/more-information/doc/2011/australia_en.pdf 

	2. Transatlantická štúdia o nových zručnostiach a kompetenciách
	
	Stručné zhrnutie: Štúdia poukazuje na fakt, že hoci sa politické aj inštitucionálne opatrenia na oboch brehoch Atlantiku značne líšia, môžeme identifikovať spoločné trendy. Tak v Európe ako aj v USA je cítiť silnejúci tlak na adekvátne vzdelávanie a odbornú prípravu, ktoré by spĺňali požiadavky 21. storočia. Zdôrazňuje sa potreba ovládania kľúčových kompetencií, ktoré by mali byť súčasťou vzdelávacieho systému. Toto si vyžaduje zmeny spôsobu vyučovania ako aj učenia sa. Štúdia navrhuje niekoľko spoločných aktivít zameraných na rozvoj kľúčových kompetencií.

	Celú štúdiu je možné nájsť na: http://ec.europa.eu/education/more-information/doc/2011/skillssum_en.pdf 

	3. EÚ a Čína: Preteky v hľadaní talentov – význam a prístupnosť vzdelávania a odbornej prípravy

	Stručné zhrnutie: Spoločná štúdia EÚ a Číny sa snaží odhadnúť význam a prístupnosť vzdelávania a odbornej prípravy potrebám trhu práce v rámci pretekov v hľadaní talentov. Štúdia odhaľuje podobnosti ale aj rozdiely profilov absolventov v EÚ a Číne a ich pripravenosť vyhovieť potrebám zamestnávateľov. Tiež analyzuje stratégie a opatrenia, ktorými sa vzdelávacie systémy, inštitúcie ale aj zamestnávatelia snažia zlepšiť vzťah medzi vzdelávaním a svetom práce. Relevantnosť vzdelávania sa hodnotí na základe kvality, rozsahu vedomostí absolventov, ich zručností a kompetencií, ktoré potrebujú na plnenie povinností v ich súčasných alebo budúcich zamestnaniach.

	Celú štúdiu je možné nájsť na: http://ec.europa.eu/education/external-relation-programmes/doc/china/mobilitysum_en.pdf 

	4. Štúdia zameraná na medzinárodný rozvoj platformy „New Skills for New Jobs“ – ktoré sa zúčastnili okrem iných krajín aj Kanada, Čína, Japonsko, India, Kórea a USA

	Stručné zhrnutie: štúdia uskutočnila agentúra GHK pod záštitou DG Emplyment v roku 2011. Ciele boli nasledovné:

-	Mapovať rozvoj stratégií týkajúcich sa kľúčových schopností v rámci EÚ ako aj v strategických partnerských krajinách s cieľom identifikovať tie, ktoré by mohli byť relevantné pre ďalší rozvoj iniciatívy „New Skills for New Jobs“.
-	Poskytnúť poradenské služby v otázkach zlepšenia využitia súčasných kooperačných štruktúr EÚ vrátane využitia medzinárodných fór a bilaterálneho dialógu.

	Štúdia pokryla 6 partnerských krajín EÚ (Kanada, Čína, Japonsko, India, Kórea a USA) a 3 partnerské organizácie (G20, ILO a OECD). Štúdia mapovala kľúčové socio – ekonomické trendy a výzvy v oblasti kľúčových kompetencií, relevantné súčasné iniciatívy, nástroje a praktiky v menovaných 6 partnerských krajinách. 

	Celú štúdiu je možné nájsť na: http://ec.europa.eu/social/BlobServlet?docld=7487&langld=en 

5. Odporúčané závery

Využiť výsledky realizovaných štúdií EK pri implementácii národných politík v oblasti celoživotného vzdelávania. Pokračovanie v interakcii s ostatnými členskými štátmi EÚ (ako aj inými partnerskými krajinami) metódou otvorenej koordinácie.
Z: sekcia ďalšieho vzdelávania a mládeže MŠVVaŠ
T: priebežne
6.  Prehľad prinesenej dokumentácie
Dokumentácia zo študijnej návštevy je uložená na SĎVM MŠVVaŠ SR. 

7.   Prínos ZPC
Prínosom účasti na študijnej návšteve v Belgicku boli okrem iného aj osobné stretnutia s expertmi v oblasti kľúčových kompetencií a prispôsobovania vzdelávania požiadavkám trhu práce, ktorých výsledkom je získanie informácií, ktoré môžu byť využité pri tvorbe politík celoživotného vzdelávania. Výmena informácií v tejto oblasti na medzinárodnej pôde je z pohľadu Slovenskej republiky veľmi inšpiratívna.   

8.  Spôsob zverejnenia výsledkov
Správa zo ZPC bola zaslaná sekcii medzinárodnej spolupráce MŠVVŠ SR, ktorá ju zverejní na internetových stránkach MŠVVŠ SR. Súhlasím so zverejnením správy na internete.

Správu vypracovala:     Jana Tatarková, SĎVM, MŠVVaŠ SR

Dátum:                       14.05.2012 

Správu schválil:         Ing. Vladimír Belovič, CSc. Zastupujúci GR SĎVM MŠVVaŠ